Ouers vas ná babas doodbrandArgieffoto ’n Ouerpaar van Munsieville in Krugersdorp aan die Wes-Rand is in hegtenis geneem nadat hul twee babaseuntjies Sondag in die vroeë oggendure in die gesin se plakkershut doodgebrand het. Konst. Gloria Maswanganye, woordvoerder van die polisie, het aan Maroela Media gesê twee babaseuntjies, onderskeidelik 15 maande en drie maande oud, het kort na middernag “onherkenbaar verbrand” toe ’n brand in die hut uitgebreek het. Die seuntjies was ten tyde van die voorval alleen in die hut. Die pa (40) en die ma (30) is kort ná die voorval in hegtenis geneem en sal binnekort in die Krugersdorp-landdroshof verskyn. Hoewel Maswanganye nie onmiddellik kon bevestig op watter aanklagte die ouers in hegtenis geneem is nie, het sy gesê dat die polisie ’n geregtelike doodsondersoek doen. Dit is nie in die stadium duidelik hoe die brand ontstaan het nie.